vALSTYBINĖS KAINŲ IR ENERGETIKOS KONTROLĖS



KOMISIJOS

NUTARIMAS

**Dėl valstybinės kainų ir energetikos kontrolės komisijos 2010 m. spalio 4 d. nutarimo Nr. O3-202 „dėl šilumos supirkimo iš nepriklausomų šilumos gamintojų tvarkos ir sąlygų aprašo patvirtinimo“ pakeitimo ir papildymo**

2011 m. birželio 30 d. Nr. O3-160

Vilnius

Valstybinė kainų ir energetikos kontrolės komisija (toliau – Komisija), vadovaudamasi Lietuvos Respublikos atsinaujinančių išteklių energetikos įstatymo (Žin., 2011, Nr. [62-2936](https://www.e-tar.lt/portal/lt/legalAct/TAR.FC7AB69BE291)) 11 straipsnio 9 punktu, 24 ir 25 straipsniais, nutaria:

1. pakeisti ir papildyti Šilumos supirkimo iš nepriklausomų šilumos gamintojų tvarkos ir sąlygų aprašą, patvirtintą Komisijos 2010 m. spalio 4 d. nutarimu Nr. O3-202 (Žin., 2010, Nr. [122-6254](https://www.e-tar.lt/portal/lt/legalAct/TAR.A37C2263838C)) (toliau – Supirkimo tvarka):

1.1. Supirkimo tvarkos 9.1 punkte išbraukti žodžius „degindamas atliekas“;

1.2. Supirkimo tvarkos 9.1 punkte po žodžių „šilumos tiekėjo palyginamosios šilumos gamybos sąnaudos“ įrašyti žodžius „taikytinos nepriklausomo šilumos gamintojo iš atsinaujinančių energijos išteklių pagamintos šilumos daliai“;

1.3. Supirkimo tvarkos 9.1 punkte prieš žodžius „kitiems nepriklausomiems šilumos gamintojams“ įrašyti žodžius „Kitai anksčiau minėtų nepriklausomų šilumos gamintojų pagamintos šilumos daliai ir“;

1.4. Supirkimo tvarkos 9.2 punktą išdėstyti taip:

„9.2. jei naujai atėjęs į rinką nepriklausomas šilumos gamintojas gamina šilumą iš atsinaujinančių energijos išteklių, o šilumos tiekėjo disponuojamų šilumos gamybos įrenginių galios nepakanka vartotojų šilumos poreikiui patenkinti, šilumos tiekėjo palyginamosios šilumos gamybos sąnaudos, taikytinos nepriklausomo šilumos gamintojo iš atsinaujinančių energijos išteklių pagamintos šilumos daliai, 5 metus nuo minėto nepriklausomo gamintojo atėjimo į rinką datos apskaičiuojamos kaip atitinkamo mėnesio šilumos tiekėjo šilumos gamybos savo šaltinyje sąnaudos (pastoviosios ir kintamosios dedamosios suma). Kitai anksčiau minėtų nepriklausomų šilumos gamintojų pagamintos šilumos daliai ir kitiems nepriklausomiems šilumos gamintojams šilumos tiekėjo palyginamosios šilumos gamybos sąnaudos apskaičiuojamos kaip atitinkamo mėnesio šilumos tiekėjo šilumos gamybos savo šaltinyje kintamoji dedamoji. Anksčiau minėtais atvejais palyginamosios šilumos gamybos sąnaudos didinamos papildomai įvertinant ribines šilumos tiekėjo šilumos visai reikiamai vartotojų galiai užtikrinti gamybos sąnaudas. Šiuo atveju reikiamos investicijos į papildomą šilumos gamybos galią apskaičiuojamos pagal investicijų į šilumos gamybos alternatyvą poreikį, nustatytą vadovaujantis mažiausių sąnaudų principu.“;

1.5. Supirkimo tvarkos 15.2 ir 15.3 punktuose išbraukti žodžius „deginant atliekas“;

1.6. Supirkimo tvarkos 16 punkte išbraukti žodžius „jeigu šilumos tiekėjo disponuojamų šilumos gamybos įrenginių galios pakanka vartotojų šilumos poreikiui patenkinti,“;

1.7. Supirkimo tvarkos VI skyriaus pavadinimą išdėstyti taip:

„VI. Nepriklausomų šilumos gamintojų šilumos supirkimas“;

1.8. pripažinti netekusiais galios Supirkimo tvarkos 18–20, 24, 25 punktus, buvusį 21 punktą laikyti 18 punktu, buvusius 22 ir 23 punktus laikyti atitinkamai 20 ir 21 punktais, o 26 punktą, atitinkamai – 23 punktu;

1.9. papildyti Supirkimo tvarką 19 punktu ir išdėstyti jį taip:

„19. Nepriklausomų šilumos gamintojų šilumos persiuntimas ir supirkimas gali būti laikinai nutraukti nesant nepriklausomo šilumos gamintojo kaltės, tik siekiant apsaugoti visuomenės interesus ir atliekant šilumos tinklų priežiūros darbus. Šilumos tinklų priežiūros darbams atlikti šilumos tiekėjas gali iš dalies arba visiškai atjungti nepriklausomo šilumos gamintojo įrenginius reikiamam laikotarpiui tik pagal iš anksto nustatytą grafiką ir ne vėliau kaip prieš 10 dienų pranešęs nepriklausomam šilumos gamintojui.“;

1.10. papildyti Supirkimo tvarką 22 punktu ir išdėstyti jį taip:

„22. Nepriklausomas šilumos gamintojas, gaminantis šilumą iš atsinaujinančių energijos išteklių ir iškastinio kuro, privalo kas mėnesį (iki mėnesio 10 d.) viešai skelbti duomenis apie praėjusio ataskaitinio mėnesio šilumos kiekį, pagamintą iš atsinaujinančių energijos išteklių, ir šilumos kiekį, pagamintą iš iškastinio kuro.“

2. Nustatyti, kad šio nutarimo 1.8 punktas įsigalioja Lietuvos Respublikos energetikos ministerijai, vadovaujantis Lietuvos Respublikos atsinaujinančių išteklių energetikos įstatymo 24 straipsnio 1 dalimi, patvirtinus Nepriklausomų šilumos gamintojų šilumos įrenginių prijungimo tvarką ir sąlygas.

3. Paskelbti šį nutarimą leidinyje „Valstybės žinios“.

Komisijos pirmininkė Diana Korsakaitė